Na temelju članka 20. stavak 1. Zakona o održivom gospodarenju otpadom („Narodne novine“ broj 94/13, 73/17,14/19 i 98/19) i članka 46. Statuta Grada Skradina („Službeni vjesnik Šibensko-kninske županije broj 10/09, 5/13, 3/18 i 3/20), gradonačelnik Grada Skradina donosi

**IZVJEŠĆE
o provedbi Plana gospodarenja otpadom Grada Skradina
za 2019. godinu**

1. **UVOD**

 Grad Skradin administrativno pripada Šibensko-kninskoj županiji. Nalazi se petnaestak kilometara od grada Šibenika, administrativnog središta Šibensko-kninske županije, te predstavlja jedan od starijih hrvatskih gradova. Grad Skradin kao jedinica lokalne samouprave obuhvaća prostor od 186,79 km2 na kojem se nalazi 21 naselje. Graniči s općinama Kistanje i Promina , te gradovima Drniš, Šibenik i Vodice u Šibensko-kninskoj županiji odnosno općinama Lišane Ostrovičke i Stankovci te gradom Benkovac u Zadarskoj županiji.

 Prema popisu stanovništva iz 2011. godine Grad Skradin broji 3 825 stanovnika, a gustoća naseljenosti na području Grada Skradina je 20,48 st/km2. U 2001. godini na području grada Skradina je ukupno popisano 3 986 stanovnika, s gustoćom naseljenosti od 21,34 st/km2. Iz priloženih podataka razvidno je da se je broj stanovnika smanjio u međupopisnom razdoblju za 161 stanovnika.

 U sastavu Grada Skradina je 21 naselje: Bićine, Bratiškovci, Bribir, Cicvare, Dubravice, Gorice, Gračac, Ićevo, Krković, Lađevci, Međare, Piramatovci, Plastovo, Rupe, Skradin, Skradinsko Polje, Sonković, Vaćani, Velika Glava, Žažvić, Ždrapanj.

 Na području Grada Skradina miješani komunalni otpad sakuplja tvrtka Rivina Jaruga d.o.o. čije je sjedište u Skradinu. Trgovačko društvo Rivina Jaruga d.o.o. u potpunom je vlasništvu Grada Skradina. Miješani komunalni otpad sakupljen na području Grada Skradina tvrtka Rivina Jaruga d.o.o. je do sredine ožujka 2016.godine deponirala na neusklađenom odlagalištu „Bratiškovački gaj“ koje se nalazi na području Grada Skradina, a nakon toga ga odvozi na županijsko odlagalište „Bikarac“. Otpad se skuplja s cijelog područja Grada Skradina.

 Plan gospodarenja otpadom Grada Skradina donesen je na 13.sjednici Gradskog vijeća Grada Skradina održanoj 05. lipnja 2015. ( „ Službeni vjesnik Šibensko-kninske županije“ br. 10 / 15), uz prethodno pribavljenu suglasnost Upravnog odjela za zaštitu okoliša i komunalne poslove Šibensko-kninske županije, KLASA:351-01/14-01/107, URBROJ: 2182/1-15-15-5.

 Stavkom 1. članka 20. Zakona o održivom gospodarenju otpadom („Narodne novine“, broj 94/13, 73/17, 14/19 i 98/19) propisano je da izvršno tijelo jedinice lokalne samouprave dostavlja godišnje izvješće o provedbi Plana gospodarenja otpadom jedinici područne (regionalne) samouprave do 31. ožujka tekuće godine za prethodnu kalendarsku godinu i objavljuje ga u svom službenom glasilu.

1. **OBVEZE JEDINICE LOKALNE SAMOUPRAVE**

 Jedinica lokalne samouprave dužna je na svom području osigurati:

* javnu uslugu prikupljanja miješanog komunalnog otpada i biorazgradivog komunalnog otpada,
* odvojeno prikupljanje otpadnog papira, metala, stakla, plastike i tekstila te krupnog (glomaznog) komunalnog otpada,
* sprječavanje odbacivanja otpada na način suprotan Zakonu te uklanjanje tako odbačenog otpada,
* donošenje i provedbu Plana gospodarenja otpadom jedinice lokalne samouprave,
* provođenje izobrazno-informativnih aktivnosti na svom području,
* mogućnost provedbe akcija prikupljanja otpada.

 Više jedinica lokalne samouprave mogu sporazumno osigurati zajedničko ispunjenje jedne ili više obveza, te je dužna sudjelovati u sustavima sakupljanja posebnih kategorija otpada sukladno propisu kojim se uređuje gospodarenje posebnom kategorijom otpada, te osigurati provedbu obveze na kvalitetan, postojan i ekonomski učinkovit način u skladu s načelima održivog razvoja, zaštite okoliša i gospodarenja otpadom osiguravajući pri tom javnost rada.

1. **DOKUMENTI PROSTORNOG UREĐENJA GRADA SKRADINA**

 Prostorni plan uređenja Grada Skradina ( „ Službeni vjesnik Šibensko-kninske županije“ br. 6/01,6/08, 13/15 i 14/18) u člancima 201.-203. o postupanju s otpadom određuje:

**Postupanje s otpadom**

Članak 201.

(1) Na području Grada Skradina potrebno je, u sklopu cjelovitog sustava gospodarenja otpadom na razini županije:

1) izbjegavati i smanjivati nastajanje otpada,

2) vrednovati neizbježivi otpad i

3) kontrolirano prikupljati nezbrinute (neiskoristive) ostatke otpada do njegovog zbrinjavanja, sukladno posebnom propisu.

(2) Izbjegavanje i smanjivanje nastajanja otpada obuhvaća niz mjera i zahvata u proizvodnji i potrošnji tvarnih dobara, na mjestu nastanka otpada sa svrhom smanjenja njegove količine i štetnosti.

(3) Vrednovanje neizbježivog otpada sastoji se od niza postupaka i tehnologija za iskorištavanje vrijednih svojstava otpada u tvarne i energetske svrhe (ponovno korištenje-prerada) uz istovremeno smanjivanje štetnosti i količina.

(4) Predviđeno je izdvojeno prikupljanje ili primarna reciklaža potencijalno iskoristivih otpadnih tvari koje se mogu ponovno upotrijebiti u postojećim tehnološkim procesima (npr. papir, staklo, metali, plastika) ili se brzo mogu izgraditi postrojenja za njihovo iskorištavanje (npr. biorazgradivi otpad).

(5) Odvojeno prikupljanje pojedinih vrsta otpada (papir, staklo, PET, metalni ambalažni otpad) predviđeno je posudama, odnosno spremnicima postavljenim na javnim površinama tako da je do njih omogućen pristup komunalnom vozilu, te da ne ometaju normalno prometovanje na javnim prometnim površinama (preglednost raskrižja, nesmetani prolaz biciklista, pješaka i osoba s invaliditetom). Jedan spremnik za jednu vrstu otpada postavlja se na svakih 500 stanovnika.

(6) Komunalni otpad u naselju potrebno je prikupljati u tipizirane posude za otpad.

(7) Unutar građevinskih područja naselja na svakoj građevinskoj čestici obvezatno je predvidjeti odvojen zatvoren prostor za smještaj posuda za otpad iz prethodnog stavka.

Članak 202.

(1) Odlaganje otpada s područja Grada Skradina planira se u sklopu županijskog centra za gospodarenje otpadom (Bikarac).

(2) Gradnja i uređenje reciklažnog dvorišta dozvoljena je neposrednom provedbom ovoga Plana u građevinskim područjima gospodarske namjene, unutar građevinskog područja naselja kao i izvan građevinskog područja naselja. Reciklažno dvorište je nadzirani ograđeni prostor namijenjen odvojenom prikupljanju i privremenom skladištenju manjih količina posebnih vrsta otpada (otpadni papir, metal, staklo, plastika, tekstil, krupni (glomazni) otpad, jestiva ulja i masti, deterđenti, boje, lijekovi, EE otpad, baterije i akumulatori, građevni otpad od manjih popravaka iz kućanstva i dr.).

(3) Reciklažno dvorište mora udovoljiti slijedećim uvjetima:

1. nije moguć smještaj prikupljenog otpada na otvorenom prostoru,
2. da je onemogućeno istjecanje oborinske vode koja je došla u doticaj s otpadom na tlo, u vode, podzemne vode i more,
3. da je onemogućeno raznošenje otpada u okolišu, odnosno da je onemogućeno njegovo razlijevanje i/ili ispuštanje u okoliš,
4. da građevina ima podnu površinu otpornu na djelovanje otpada,
5. da je neovlaštenim osobama onemogućen pristup otpadu,
6. da je građevina opremljena uređajima, opremom i sredstvima za dojavu i gašenje požara,
7. da su na vidljivom i pristupačnom mjestu obavljanja tehnološkog procesa postavljene upute za rad,
8. da je mjesto obavljanja tehnološkog procesa opremljeno rasvjetom,
9. da je građevina označena sukladno Pravilniku,
10. da je do građevine omogućen nesmetan pristup vozilu,
11. da je građevina opremljena s opremom i sredstvima za čišćenje rasutog i razlivenog otpada ovisno o kemijskim i fizikalnim svojstvima otpada.

(4) Određeni su slijedeći uvjeti gradnje građevina u reciklažnim dvorištima:

1. građevna čestica za smještaj reciklažnih dvorišta ne može biti manja od 1000 m2,
2. građevinu/e reciklažnog dvorišta dozvoljeno je izvesti isključivo kao montažnu građevinu gotovih konstrukcija, a opremu reciklažnog dvorišta i njegovo uređenje potrebno je izvesti upotrebom gotove lagane konstrukcije,
3. građevna čestica mora imati pristup na prometnu infrastrukturu, vodoopskrbnu i elektroenergetsku mrežu, te priključak na kanalizacijsku mrežu ukoliko postoje uvjeti ili se rješava vlastitim sustavom uz suglasnost nadležnog tijela,
4. najmanja udaljenost građevina i spremnika za odlaganje otpada od građevnih čestica je 5,0 m,
5. najveći dozvoljeni broj etaža (E) je jedna – prizemlje (Pr),
6. najveća dozvoljena visina Vmax je 5 m,
7. najveći dozvoljeni koeficijent izgrađenosti (kig) je 0,3,
8. najveći dozvoljeni koeficijent iskoristivosti (kis) je 0,3,
9. reciklažno dvorište mora se ograditi,
10. unutar građevne čestice reciklažnog dvorišta potrebno je osigurati parkirališna mjesta za zaposlene,
11. najmanje 20% površine građevne čestice potrebno je urediti kao zelenu površinu i to na onom dijelu građevne čestice na kojem se procjenjuje da ista može imati ulogu zaštitnog zelenila u odnosu na namjenu okolnih građevnih čestica,
12. pristup minimalne širine 5,5 m.

(5) Na području obuhvata Plana omogućeno je uređenje zelenih otoka za odvojeno prikupljanje otpada. Uređenje zelenih otoka za odvojeno prikupljanje pojedinih vrsta otpada (papir, staklo, PET i metalni ambalažni otpad) moguća je unutar građevinskog područja, najbolje uz prometnicu, radi lakše dopreme i otpreme otpada, najveće površine podloge za postavljanje spremnika 20 m2. Navedeni prostor za smještaj spremnika potrebno je izdvojiti od ostalog javnog prostora, omogućiti pristup komunalnom vozilu, a da se ne ometa normalno prometovanje na javnim prometnim površinama (preglednost raskrižja, nesmetani prolaz biciklista, pješaka i osoba s invaliditetom).“

Članak 203.

Određuje se sanacija dosadašnjih sanitarnih odlagališta “Žurića brdo” i “Bratiškovački gaj”, kao i svih “divljih” odlagališta na području Grada Skradina. Nakon sanacije, na lokaciji “Bratiškovački gaj”, planira se smještaj reciklažnog dvorišta za gospodarenje građevinskim otpadom.

1. **PLAN GOSPODARENJA OTPADOM GRADA SKRADINA**

 **Plan gospodarenja otpadom Grada Skradina za razdoblje 2015. -2021. god.** donesen je na 13.sjednici Gradskog vijeća Grada Skradina održanoj 05. lipnja 2015. ( „ Službeni vjesnik Šibensko-kninske županije“ br. 10 / 15), uz prethodno pribavljenu suglasnost Upravnog odjela za zaštitu okoliša i komunalne poslove Šibensko-kninske županije, KLASA:351-01/14-01/107, URBROJ: 2182/1-15-15-5.

 Do konca 2019. god. nisu rađene izmjene i dopune Plana već je započeta izrada novog, cjelovitog Plana gospodarenja otpadom, usklađenog s Planom gospodarenja otpadom Republike Hrvatske.

 Postojeći Plan sadrži: 1. Uvod

 2. Osnovni podaci o Gradu Skradinu

 3. Analiza i ocjena stanja i potreba u gospodarenju otpadom na

 području Grada Skradina uključujući ostvarivanje ciljeva

 4. Podaci o vrstama i količinama otpada

 5. Građevine i uređaji za gospodarenje otpadom

 6. Podaci o lokacijama odbačenog otpada i njihovom uklanjanju

 7. Mjere potrebne za ostvarivanje ciljeva smanjivanja ili sprečavanja

 nastanka otpada, uključujući izobrazno-informativne aktivnosti i

 akcije prikupljanja otpada

 8. Mjere gospodarenja otpadom

 9. Organizacijski aspekti, izvori i visina financijskih sredstava za

 provedbu mjera gospodarenja otpadom

 10. Rokovi i nositelji izvršenja plana

 Sukladno postojećim zakonskim propisima, a ponajviše Zakonu o održivom

gospodarenju otpadom (NN 94/13), Grad Skradin je donio Plan gospodarenja otpadom čijom provedbom, a s ciljem očuvanja ljudskog zdravlja te smanjenja utjecaja na okoliš, se nastoji ostvariti sljedeće:

uspostava sustava cjelovitog gospodarenja otpadom u skladu sa Planom gospodarenja

 otpadom RH i Planom gospodarenja otpadom Šibensko-kninske županije;

povećanje udjela odvojeno prikupljanog otpada;

recikliranje i ponovna oporaba otpada;

prethodna obrada otpada prije konačnog odlaganja;

smanjenje udjela biorazgradivog otpada u komunalnom otpadu;

izdvajanje goriva iz otpada;

smanjenje količina otpada koje se odlažu na odlagalištima;

smanjenje štetnih utjecaja otpada na okoliš;

sanacija „divljih“ odlagališta;

samoodrživo financiranje sustava gospodarenja komunalnim otpadom.

Plan gospodarenja otpadom Grada Skradina izrađen je sukladno Zakonu o održivom gospodarenju otpadom ( Narodne novine 94/13) .

Plan gospodarenja otpadom Grada Skradina donosi Gradsko vijeće Grada Skradina, uz prethodnu suglasnost upravnog tijela jedinice područne (regionalne) samouprave nadležnog za poslove zaštite okoliša.

Izvršno tijelo jedinice lokalne samouprave dostavlja godišnje Izvješće o provedbi Plana jedinici područne (regionalne) samouprave do 31. ožujka tekuće godine za prethodnu kalendarsku godinu i objavljuje ga u svom službenom glasilu.

1. **ANALIZA, OCJENA STANJA I POTREBA U GOSPODARENJU OTPADOM NA PODRUČJU GRADA SKRADINA, UKLJUČUJUĆI OSTVARIVANJE CILJEVA**

Na području Grada Skradina miješani komunalni otpad sakuplja komunalno poduzeće Rivina Jaruga d.o.o. u potpunom vlasništvu Grada Skradina. Miješani komunalni otpad s područja cijelog Grada Skradina „ Rivina Jaruga“ d.o.o. do sredine ožujka 2016. godine deponirala je na neusklađeno odlagalište „Bratiškovački gaj“, a nakon toga na županijsko odlagalište „ Bikarac“ prema Ugovoru s Centrom za gospodarenje otpadom Šibensko-kninske županije „ Bikarac“ d.o.o. Miješani komunalni otpad s područja naselja Skradin u periodu izvan turističke sezone se odvozi svakodnevno osim nedjelje i praznika, a od početka lipnja do konca listopada i nedjeljom i praznikom. Miješani komunalni otpad s područja ostalih naselja u sklopu Grada Skradina se odvozi jednom tjedno.

 Za obavljanje svoje djelatnosti sakupljanja i odvoza otpada s područja Grada Skradina

Tvrtka „ Rivina Jaruga“ d.o.o. raspolaže sa sljedećim vrstama vozila i strojeva:

Teretni automobil N2, marke MAN, tip vozila 8.180 4x2 C-145347 kapaciteta 7m33;

Komunalno vozilo marke IVECO EUROCARGO TECTOR ML 150 E 24 K sa

 nadogradnjom PN „FARID INDUSTRIE“ kapaciteta 14 m3.

Komunalno vozilo MAN TGM 23.30, kapaciteta 23 m3 sa nadogradnjom

 U Gradu Skradinu u 2019. godini je na snazi slijedeći obračun cijene usluge prikupljanja i odvoza otpada: cijena minimalne javne usluge je 35,00 kuna plus pražnjenje spremnika 4,80 kuna (spremnik od 120l), 9,60kuna (spremnik od 240l) i 44,00 kune (spremnik od 1100 l).

 U 2019. godini sva domaćinstva su zadužena sa standardiziranim spremnicima za prikupljanje miješanog komunalnog otpada (120, 240 l) i isti se prikuplja „ od vrata do vrata“ te su s javnih površina povučeni spremnici od 1100 l za zajedničko prikupljanje komunalnog otpada. Pravne osobe (koje to žele )koriste spremnike od 1100 l. Korisnici komunalne usluge imaju mogućnost biranja između gore navedenih spremnika.

**K** Pregledom postojećeg sustava gospodarenja otpadom na području Grada Skradina

nameće se zaključak da je potrebna nadogradnja sustava kako bi se isti uskladio sa zakonskom regulativom po pitanju gospodarenja otpadom te zahtjevima iz plana višeg reda

(Plan gospodarenja otpadom Republike Hrvatske).

 Gradsko vijeće Grada Skradina je donijelo je 2016. god. Odluku o zatvaranju odlagališta komunalnog otpada „ Bratiškovački gaj“, osim za manje količine građevinskog otpada do početka postupka sanacije ( „ Službeni vjesnik Šibensko-kninske županije“ br. 8/16) te se miješani komunalni otpad odvozi na „ Bikarac“.

 Iako je Grad Skradin nabavio i postavio na osam mjesta spremnike za odvojeno sakupljanje papira, plastike i stakla (zeleni otoci), isti su morali biti povučeni s javnih površina jer su se vrlo brzo pretvorili u spremnike za miješani komunalni otpad i mini deponije krupnog otpada.

 Također potrebno je naglasiti da se na području Grada Skradina ne sakuplja organizirano građevinski otpad ( ne postoji reciklažno dvorište za građevinski otpad).

 U PPUG Skradina određene su moguće lokacija za izgradnju reciklažnog dvorišta, za koje je potrebno izraditi projektnu dokumentaciju i potrebne studije, te ishodovati lokacijsku i građevinsku dozvolu.

Edukacija stanovništva o gospodarenju otpadom provedena je na način da je stanovništvo lecima obavješteno o povlačenju zajedničkih spremnika s javnih površina, odnosno o mogućnosti i načinu odvoza glomaznog otpada.

U cilju unaprjeđenja sustava gospodarenja otpadom na području Grada Skradina potrebno je:

Uspostaviti sustav edukacije stanovništva;

Uspostaviti cjelovit sustav odvojenog sakupljanja posebnih vrsta otpada;

Uspostaviti reciklažno dvorište;

 Sanirati zatvoreno neusklađeno odlagalište otpada „Bratiškovački gaj“;

Osigurati sakupljanje i zbrinjavanje građevinskog otpada;

Osigurati sustav za zaprimanje obavijesti o nepropisno odbačenom otpadu te

 njegovo uklanjanje. **OMUNALNI**

 **OTPAD**

**6. PODACI O VRSTAMA I KOLIČINAMA PROIZVEDENOG OTPADA, ODVOJENO SAKUPLJENOG OTPADA, ODLAGANJU KOMUNALNOG I BIORAZGRADIVOG OTPADA TE OSTVARIVANJU CILJEVA NA PODRUČJU GRADA SKRADINA**

|  |  |  |  |  |  |
| --- | --- | --- | --- | --- | --- |
| Tvrtka ili naziv | Područje sa kojeg je otpad skupljen (općina/grad) | Broj stanovnika obuhvaćen skupljanjem | Ključni broj otpada | Naziv otpada | Ukupno sakupljeno (preuzeto u 2019. godini)tona |
| Rivina Jaruga d.o.o. | Grad Skradin | 3825 + turisti u sezoni ( cca 94 000 noćenja)  | 200301 | Miješani komunalni otpad | 1.032,52 |
|  |  |  |  |  |  |
|  |  |  |  |  |  |

|  |  |  |  |  |
| --- | --- | --- | --- | --- |
| Tvrtka koja gospodari odlagalištem | Općina/grad iz kojeg se odlaže otpad  | Naziv odlagališta | Ukupna količina odloženog otpada(tona) | Količina biorazgradive komponente (tona) |
| Rivina Jaruga d.o.o. | Grad Skradin | Bratiškovački gaj | 0,00 (sav prikupljeni miješani komunalni otpadu 2019. predan je na županijsko odlagalište Bikarac) | Ne odvaja se |
|  |
|  |
|  |
|  |
|  |
|  |
|  |

 Kroz izmjene i dopune (II) PPUG Skradina 2015. god. određena je lokacija za izgradnju reciklažnog dvorišta kao jedan od bitnih preduvjeta za pokretanje postupka izgradnje istog. Izmjenama i dopunama (III) PPUG Skradina iz 2018. omogućeno je i da se na drugim lokacijama može pristupiti izgradnji reciklažnog dvorišta ( ovisno o potrebi).

**7. PODACI O POSTOJEĆIM I PLANIRANIM GRAĐEVINAMA I UREĐAJIMA ZA GOSPODARENJE OTPADOM TE STATUS SANACIJE NEUSKLAĐENIH ODLAGALIŠTA I LOKACIJA ONEČIŠĆENIH OTPADOM GRADA SKRADINA**

|  |  |  |  |
| --- | --- | --- | --- |
| Naziv odlagališta | Opis | Status korištenja | Status aktivacije |
| Bratiškovački gaj | Odlagalište je u funkciji od 1998. god. Operator odlagališta je „ Rivina Jaruga d.o.o. | Zatvoreno | Sanacija u pripremi ( izrađena je cjelokupna projektnadokumentacija i ishodovana građevinska dozvola , kao i projektna aplikacija za prijavu na natječaj za zatvaranje odlagališta.Čeka se rješavanje imovinsko-pravnih odnosa sa RH.  |
|  |  |  |  |

 Odlagalište otpada "Bratiškovački gaj" službeno je odlagalište za područje Grada

Skradina. Nalazi se na čest. zem. 880 k.o. Bratiškovci. Ova lokacija je udaljena oko 8 km sjeverozapadno od naselja Skradin i smještena je na prostranoj vapnenačkoj zaravni. Od najbližeg naselja Gorice, udaljeno je oko 1 km zračne linije. Na odlagalištu se do sredine ožujka 2016. odlagao ukupni komunalni, glomazni i građevinski otpad s područja naselja Skradin i još 20 naselja skradinskog zaleđa, a nakon toga samo manje količine građevinskog

otpada.

 Otpad se od 1998. godine na ovom neusklađenom odlagalištu odlagao neracionalno pa je

prema geodetskoj snimci terena rađenoj 2007. godine pod otpadom bilo oko 25.000 m2 terena. U to vrijeme se otpad dovezen na odlagalište nije razastirao i kompaktirao, a nije bilo ni prekrivanja inertnim materijalom. Glomazni otpad se nije odvajao. Stoga je odlagalište bilo površinski dosta razvučeno. Kroz područje odlagališta prolazi makadamska cesta (pristupni put) dužine oko 520 m kojom se služe i stanovnici obližnjih zaseoka. Odlagalište „Bratiškovački gaj“ nema građevinsku ni uporabnu dozvolu, nema donjeg brtvenog sloja, nije planiran završni prekrivni sloj, ne postoje sustavi za zbrinjavanje oborinskih i procjednih voda kao ni sustav za zbrinjavanje odlagališnog plina.

 Početkom rada komunalne tvrtke Rivina Jaruga d.o.o. u 2002. godini, koja je preuzela

upravljanje ovog neusklađenog odlagališta otpada, situacija se je počela polako poboljšavati.

 Neusklađeno odlagalište „Bratiškovački gaj djelomično sanirano. Formirano je tijelo

odlagališta koje zauzima manju površinu. Uređen je pristupni put, postavljena ograda (visina 2 m) oko odlagališta te je izveden protupožarni pojas oko tijela odlagališta. Građevinski otpad odlaže se pored tijela odlagališta i iskorištava za prekrivanje.

 Prestankom odlaganja komunalnog otpada u 2016. godini i svakodnevne nazočnosti djelatnika Rivine jaruge, na žalost, došlo je do uništavanja ulaznih vrata i devastacije dijela ograde oko odlagališta, kao i nekontroliranog odlaganja manjih količina građevinskog otpada.

 Odlagalište "Bratiškovački gaj" ne udovoljava zakonskim uvjetima i propisima za odlaganje otpada te je u cilju sanacije i zatvaranja neusklađenog odlagališta otpada

"Bratiškovački gaj", do sada izrađena sljedeća dokumentacija:

Idejno rješenje sanacije odlagališta ''Bratiškovački gaj'' (IGH d.d., Split, listopad

 2005.),

Studija utjecaja na okoliš, (IGH, listopad 2005.),

Parcelacijski elaborat, (Geodetska mjerenja d.o.o.),

Lokacijska dozvola, , 13.06.2007. (lokacijska dozvola je istekla i nije predan zahtjev za

 produženjem zbog nerješenih imovinsko pravnih odnosa Grada Skradina i RH),

Glavni projekt sanacije odlagališta ''Bratiškovački gaj'', (H-Projekt d.o.o., Zagreb,

 ožujak 2008.),

Izvedbeni projekt sanacije odlagališta ''Bratiškovački gaj'', (H-Projekt d.o.o., Zagreb,

 srpanj 2008.).

Za obrađeno projektno rješenje, na osnovu Studije o utjecaju na okoliš ciljanog

sadržaja (IGH, listopad 2005.) dobiveno je Rješenje o prihvatljivosti namjeravanog zahvata za

okoliš (09.05.2006., Zagreb).

Kako zbog nerješenih imovinsko- pravnih odnosa ( zemljište u vlasništvu RH) nije bilo moguće ishodovati građevinsku dozvolu, uslijed izmjene zakonskih propisa izrađena dokumentacija je postala neupotrebljiva, te je 2017. god. potpisan Ugovor o izradi nove projektne dokumentacije za sanaciju i zatvaranje odlagališta Bratiškovački gaj s tvrtkom „ Pan Geo Projekt“ d.o.o. Zagreb, u okviru kojeg su izvršene slijedeće radnje:

* Izrađen elaborat zaštite okoliša za potrebe provedbe postupka ocjene o potrebi procjene utjecaja zahvata na okoliš i predan u MZOIE ( prosinac 2017.)
* Izrađen Idejni i Geodetski projekt sanacije i zatvaranja odlagališta ( siječanj 2018.)
* Ishođeno Rješenje MZOIE ( ožujak 2018.)
* Ishođena pravomoćna Lokacijska dozvola ( srpanj 2018.)
* Izrađen Glavni projekt sanacije i zatvaranja odlagališta i predan za ishodavanje građevinske dozvole ( studeni 2018.)
* Ishodovana pravomoćna građevinska dozvola ( siječanj 2019.)
* Pripremljena projektna aplikacija na natječaj za dobivanje sredstava EU za sanaciju i zatvaranje odlagališta.

 Ciljevi uređenja odlagališta „Bratiškovački gaj“ su:

sanacija postojećeg stanja odlagališta u skladu sa odgovarajućim zakonskim odredbama, Prostornim planom Šibensko-kninske županije, te Prostornim planom uređenja Grada Skradina;

 Reciklažno dvorište Grada Skradina planira se izgraditi u okviru „Zone mješovite namjene Kosa“ Ićevo, u sjevernom dijelu Grada Skradina. Lokacija je u vlasništvu Grada Skradina, opremljena komunalnom infrastrukturom potrebnom za rad reciklažnog dvorišta.

 U okviru reciklažnog dvorišta , uz sadržaje propisane Zakonom o održivom gospodarenju otpadom, planira se i izgradnja plohe za prijem manjih količina građevinskog otpada iz kućanstava te izgradnja manje sortirnice reciklabilnog otpada.

**8. PODACI O LOKACIJAMA ODBAČENOG OTPADA I NJIHOVOM UKLANJANJU**

 Na području Grada Skradina postoji evidentirano 21 „divlje“ odlagališta otpada

na kojima je pretežito odbačen građevinski otpad i to na sljedećim lokacijama:

1. Sonković – 412 m 3 građevinskog otpada;

2. Piramatovci -Kosa – 3000 m 3 pretežito građevinski uz nešto ambalažnog otpada na

 šumovitom predjelu;

3. Lađevci – 1440 m 3 građevinskog otpada;

4. Gorice – 2565 m 3 građevinskog otpada;

5. Dubravice - Graovo (početak) – 460 m 3 građevinskog otpada;

6. Laškovica- rudnik boksita – 2200 m 3 pretežito građevinskog i miješanog

 komunalnog otpada;

7. Rupe-Jaruga - 200 m3 miješani komunalni i glomazni otpad

 Ustanovljena divlja odlagališta na području Grada Skradina potrebno je što prije

sanirati. S obzirom na količinu i vrstu otpada odloženu na ovim divljim odlagalištima smatra

se da bi bilo poželjno divlja odlagališta sanirati u sklopu sanacije neusklađenog odlagališta

„Bratiškovački gaj“ gdje bi se građevinski otpad s divljih odlagališta koristio pri formiranju novog oblika tijela otpada i inertizacije istog.

 U 2019. godini na području Grada Skradina nije bilo uklanjanja divljih odlagališta otpada.

**9. MJERE POTREBNE ZA OSTVARENJE CILJEVA SMANJIVANJA ILI SPRJEČAVANJA NASTANKA OTPADA, UKLJUČUJUĆI IZOBRAZNO-INFORMATIVNE AKTIVNOSTI I AKCIJE PRIKUPLJANJA OTPADA**

 U 2019. godini na području Grada Skradina nije bilo organizirane akcije prikupljanja otpada iz okoliša .

 Kućanstvima su već u 2017.god. podjeljene pojedinačne posude za prikupljanje otpada ( 120 l i 240 l) te je planirana i podjela druge posude za reciklabilni otpad, međutim zbog kašnjenja postupka javne nabave koju provodi FZOEU, do toga nije došlo ni u 2019. god. Koncem 2017. i u 2018. zajednički metalni spremnici od 1100 l su povučeni i pristupilo se prikupljanju otpada „ od vrata do vrata“. Prikupljanje otpada iz pojedinačnih posuda uvelike povećava troškove prikupljanja, a ne polučuje nikakav rezultat ni financijski efekt za komunalno poduzeće „Rivina Jaruga“ d.o.o.

 **10. OPĆE MJERE ZA GOSPODARENJE OTPADOM, OPASNIM OTPADOM I POSEBNIM KATEGORIJAMA OTPADA**

 Grad Skradin je , za uspostavljanje sustava zelenih otoka s posudama za odvojeno prikupljanje otpada, uz ranije formirana tri zelena otoka formirao još pet takvih zelenih otoka. Na žalost, uslijed povlačenja spremnika od 1100 litara za miješani komunalni otpad, dio spremnika za odvojeno prikupljanje otpada neodgovornošću korisnika pretvorio se u spremnike za miješani komunalni otpad , pa čak i mini deponije miješanog komunalnog i krupnog otpada. Stoga je komunalno poduzeće Rivina Jaruga bilo prisiljeno povući sve „zelene otoke“ s javnih površina dok se ne pronađe način spriječavanja nihove pretvorbe u mini deponije komunalnog i glomaznog otpada.

 Grad Skradin nema izrađeno reciklažno dvorište unutar kojeg bi građani mogli odvojeno odlagati izdvojeni korisni otpad i dio opasnog otpada koji nastaje u kućanstvima.

 Odvojeno odlaganje korisnog tekstilnog otpada moguće je u spremniku postavljenom u Skradinu.

 Dio opasnog otpada koji nastaje u kućanstvima prikupljaju ovlašteni sakupljači takvog otpada ( ambalaža od pesticida) ili trgovine koje prodaju takvu robu ( stare baterije, žarulje , lijekovi i sl.).

**11. MJERE PRIKUPLJANJA MIJEŠANOG KOMUNALNOG OTPADA I BIORAZGRADIVOG KOMUNALNOG OTPADA, TE MJERE ODVOJENOG PRIKUPLJANJA OTPADNOG PAPIRA, METALA, STAKLA I PLASTIKE TE KRUPNOG (GLOMAZNOG) KOMUNALNOG OTPADA**

Miješani komunalni otpad prikuplja se direktno kod korisnika u posudama zapremine 120, 240 i 1100 litara „od vrata do vrata“, a zatim se otpad odvozi se na odlagalište Bikarac.

**12. POPIS PROJEKATA VAŽNIH ZA PROVEDBU ODREDBI PLANA, ORGANIZACIJSKI ASPEKTI, IZVORI I VISINA FINANCIJSKIH SREDSTAVA ZA PROVEDBU MJERA GOSPODARENJA OTPADOM**

|  |  |  |  |
| --- | --- | --- | --- |
| Redni broj | Naziv provedenog projekta | Utrošena financijska sredstva | Izvor financijskih sredstava |
| 1. | Informativni leci s obavjestima o promjeni načina prikupljanja otpada i naplati komunalne usluge | 1.500,00kn  | Rivina Jaruga d.o.o. |

 **13. IZVRŠENJE PLANA**

|  |  |  |
| --- | --- | --- |
| Redni broj | Predviđeno PGO za 2019. g | IzvršenoDA/NE/DJELOMIČNO |
| 1 | Edukacija | Djelomično |
| 2. | Reciklažno dvorište | Ne |
| 3. | Zeleni otoci | Ne |
| 4. | Sanacija odlagališta „ Bratiškovački gaj“ | Ne |

**14. ZAKLJUČAK**

 Grad Skradin je donio Plan gospodarenja otpadom u 2015. godini sukladno Zakonu o održivom gospodarenju otpadom. Dio ciljeva iz Plana za 2019. je izvršen ( djelomična edukacija stanovništva), dok veći dio nije ispunjen, najčešće zbog objektivnih okolnosti ( nisu podjeljene posude za biootpad zbog nepostojanja odlagališta za isti, nisu podjeljene posude za reciklabilni otpad zbog kašnjenja postupka javne nabave FZOEU-a, nije započela sanacija odlagališta „Bratiškovački gaj“ zbog nerješenih imovinsko pravnih odnosa s RH, nije započela gradnja reciklažnog dvorišta zbog neishodovanja građevinske dozvole, a posljedično tome i nemogućnosti prijave projekta za financiranje od strane FZOEU). Za ostvarenje svih ciljeva iz Plana potrebna su sredstva koja nadilaze proračunske mogućnosti Grada Skradina, tako da će biti nužno koristiti sredstva Fonda za zaštitu okoliša i energetsku učinkovitost te sredstva fondova EU.

 Zakon o održivom gospodarenju otpadom precizno je propisao obveze i rokove koje bi morale ispuniti jedinice lokalne samouprave i ovlašteni sakupljači komunalnog otpada, međutim nedostatak svih potrebnih podzakonskih akata, potrebne infrastrukture i nepostojanje tržišta selektiranog otpada ( u velikom dijelu ) onemogućava učinkovitu provedbu zakonskih odredbi, osobito u dijelu koji govori o **održivom** gospodarenju otpadom.

 Izvješće o provedbi Plana gospodarenja otpadom Grada Skradina za 2019. godinu objavit će se u „Službenom vjesniku Šibensko-kninske županije“.

KLASA: 351-04/20-01/1

URBROJ: 2182/03-01-20-2

 Skradin, 11. svibnja 2020.

GRADONAČELNIK

mr.sc.Antonijo Brajković, v.r.